《寄王太史元思谪戍玉垒》
明代·乔世宁

学士两朝供奉年，上林词赋万人传。
一从玉垒长为客，几放金鸡未拟还。
闻道买田临灌口，能忘归马向秦川。
五陵他日多豪俊，空望城南尺五天。

作者简介：陕西耀州人，字敬叔，号三石。嘉靖十七年进士。累迁四川佥事、湖广提学副使。二十九年任河南参政。时俺答犯京师，调募纷纭，世宁无不立办。迁四川按察使，以丁忧归，后曾累荐，不起。世宁强学好问，至老不倦。有《丘隅集》。